Oktogon

En **oktogon** er en regulær mangekant eller polygon (en geometrisk figur i planet) med åtte hjørner og åtte kanter.

## Geometri

En *regulær oktogon* er en lukket, likesidet og likevinklet figur. Den har åtte symmetriske linjer. Den indre vinkelen mellom hver linje er 135° og summen av vinklene er 1080° (som for alle oktogoner).

## Oktogoner i arkitektur
En  oktogon er i arkitekturen en sentralbygning ofte med interiør eller grunnriss som en likesidet oktogon. Oktogonale (så vel som polygonale eller runde former) for kirkerom har vært brukt i lang tid, særlig før middelalderen og i østkirken. Klippedomen er eksempel på et ikke-kristent bygg med åttekantform. I Norge har åttekantformen vært brukt i blant annet Valbergtårnet, et vakttårn i Stavanger.  Åttekantformen i kirkebygg kan finnes i det sentrale kirkerommet (skipet), som i et 60-talls norske åttekantkirker, og åttekantformen finnes i andre deler av kirkebygget. Eksempler på det siste er Nidarosdomens oktogon (den åttekantede koravslutningen) og i Lavik kirkes åttekantede takrytter.

Den perfekt åttekantede Klippedomen, som etter det første korstog ble brukt som kirke og oppfattet som etterfølger til det jødiske tempelet - «Templum Domini», har trolig inspirert oktogonen blant annet i Nidarosdomen. Salomos tempel ble i middelalderen vanligvis fremstilt som en oktogonal bygning.

St. James Church i Teignmouth (Devon, Storbritannia) skriver seg fra middelalderen, men ble ombygget til åttekant i 1821.

Åttekantede bygg er ofte benyttet til mausoleer og baptisterier. Baptiseriene i Parma og i Cremona, oppført på 1100-tallet er åttekantede. Dette kan skyldes en  symbolsk sammenheng med dåpen (åtte mennesker overlevde i Noas ark). Ifølge Joseph Ratzingers (senere pave) bok *Einführung in den Geist der Liturgie*, er årsaken til at baptisterier og dåpskirker har fått åttekantet - oktagonal - form at Jesu oppstandelse skjedde på den åttende dag - søndag - som så erstattet Sabbatens syvende dag, og ble Herrens dag. Åttekanten var ment å vise at dåpen er fødselen inn i den åttende dag, inn i Kristi Oppstandelse, og inn i den nye tid som ble åpnet med Oppstandelsen.

Oktogonale former finnes også i byplaner, som det kjente gatekrysset «Oktogon» i Budapest.

### Oktogonale kirker i Norge

Den østligste delen av Nidarosdomen er formet som en oktogon og var opprinnelig kirkens mest hellige sted der St.Olavs relikvieskrin stod. Fra tidlig 1700-tallet og utover ble en ca. 60-talls norske kirker bygget som oktogonale sentralkirker (symmetriske omkring tårnet), startende med Hospitalskirken i Trondheim. Andre åttekantkirker er ikke symmetriske fordi tårnet er plassert over våpenhuset som i Røros kirke. Åttekantkirkens grunnplan kan være en ren oktogon eller en oktogon som skip kombinert med tilbygg for kor og våpenhus (slik at kirkebygget utvendig ikke er en ren oktogon). Dette grunnplanet gir bedre synskontakt mellom tverrarmene og koret enn den tradisjonelle korskirken. Dolstad kirke i Mosjøen og Trefoldighetskirken (Oslo) kombinerer oktogon med korsform. Oktogoner i de norske kirkene er ofte regulære, men for eksempel Sør-Fron kyrkje er utstrakt til en «bredkirke» slik at den ikke er likevinklet.

### Kjente oktogoner

* Vindenes tårn, Athen (2. århundre f. Kr)
* Baptisteriet ved Laterankirken i Roma (reist i 315 som rundbygning)
* San Vitale-basilikaen, Ravenna (526-547)
* Klippedomen, Jerusalem (7. århundre)
* Aachenkatedralen (8. århundre)
* Mettlacher gravkirke, ca. 990
* Abteikirche Ottmarsheim (1020–1030)
* Essener Dom, Westwerk (tidlig 11. århundre)
* Baptisterium San Giovanni, Firenze (11. århundre)
* I Nidarosdomen (koravslutningen), Trondheim (1200-tallet)
* Castel del Monte, Apulien (13. århundre)
* Karlshofskirche, Praha (14. århundre)
* St. Blasiuskirche (Balve), 12. århundre, ombygget 1910
* Kaiser-Wilhelm-Gedächtniskirche, nytt åttekantet skip oppført i 1963

### Galleri

Fil:Tower of the Winds.jpg|Vindtårnet i Athen
Fil:Basilica of San Vitale.jpg|San Vitale i Ravenna
Fil:Battistero di San Giovanni, Florenz 2005.jpg|Baptisterium San Giovanni i Firenze
Fil:Aachener Dom BW 2016-07-09 16-20-40.jpg|Oktogon fra katedralen i Aachen
Fil:Sør-Fron kirke 1.JPG|Sør-Fron kirke er en norsk åttekantkirke i stein
Fil:Voll kyrkje korsakristi.JPG|Den åttekantede koravslutningen i Voll kirke


## Annen bruk av oktogon

File:zont 8 ugolnik.jpg|Oktogonal paraply.
File:Afghancarpet1.jpg|Bukhara-teppe med oktogonale elefantføtter som motiv.
File:Eixample.svg|Gater og kvartaler i Barcelonas Eixample-distrikt er utformet som ikke-regulære oktogoner.
File:NO road sign 204.svg|Stoppskilt brukt i Norge og andre land har oktogonalt omriss.


## Referanser


## Eksterne lenker
*  Kunsthistorisches Museum Vienna
*  Arcinform